โตเกียวมารีนฯเปิดรับคนตาบอดขายประกัน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — โตเกียว มารีน ประกันชีวิต ยื่นสมาคมประกันชีวิต จัดสอบตัวแทนคนพิการตาบอดเป็นบริษัทแรกในไทย
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า บริษัท โตเกียวมารีนประกันชีวิต (ประเทศไทย) ได้ทำหนังสือมาถึงสมาคมเพื่อขอให้จัดสอบใบอนุญาตตัวแทนประกันชีวิต ให้กับคนพิการตาบอดจำนวน 10 คน ที่ต้องการเป็นตัวแทนของบริษัทโตเกียว มารีนไลฟ์ โดยบริษัทจะออกค่าใช้จ่ายทั้งหมดเกี่ยวกับการสอบให้กับคนพิการจำนวนดังกล่าว รวมถึงกระดาษคำตอบที่เป็นอักษรเบรล ซึ่งทางสมาคมประกันชีวิตได้ทำหนังสือขออนุมัติไปทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) แล้ว และจะดำเนินการจัดสอบให้ในวันที่ 25เม.ย. นี้
“นับเป็นบริษัทแรกในประเทศไทยที่มีการส่งตัวแทนพิการตาบอดเข้าสอบ และทาง คปภ.ก็อนุมัติ แสดงให้เห็นว่าธุรกิจประกันชีวิตไทยไม่ได้ปิดกั้นคนพิการในการเข้ามาทำอาชีพตัวแทน โดยเกณฑ์ต่างๆ เหมือนคนปกติทั่วไป ไม่มีการผ่อนผัน” นางบุษรา กล่าว
นางบุษรา กล่าวว่า ตัวแทนคนพิการต้องได้คะแนนจรรยาบรรณ 70 คะแนนเหมือนคนทั่วไป ไม่มีการผ่อนผัน และต้องผ่านการอบรมตามหลักสูตรที่ คปภ.กำหนด เพื่อให้มั่นใจว่าตัวแทนทุกคนมีมาตรฐานและมีความรู้ความเข้าใจเหมือนกัน 
นอกจากนี้ ในการรับประกันชีวิตบริษัทประกันชีวิตก็รับประกันคุ้มครองชีวิตคนพิการเหมือนคนปกติทั่วไป ไม่ได้เลือกปฏิบัติ เพียงแต่ประกันสุขภาพจะมีการพิจารณาโรคอย่างละเอียด เพราะคนพิการโดยทั่วไปจะมีโรคประจำตัว ซึ่งจะต้องเข้าหลักการพิจารณาความเสี่ยงภัยตามมาตรฐานที่ไม่ผ่านเกณฑ์เพราะโรคที่เป็นอยู่ไม่เข้าข่ายได้รับความคุ้มครองตามสัญญาประกันชีวิต ซึ่งไม่ได้เกี่ยวกับความพิการแต่อย่างใด